

**Olcsva Község Polgármesterétől**

4826 Olcsva, Kossuth utca 2.

Telefon/fax: 06/45 479-600

e-mail: olcsvaph@olcsva.hu

honlap: www.olcsva.hu

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Száma: ……………./2020.

Készítette: Feketéné dr. Lázár Emese aljegyző

 A határozat elfogadásához

egyszerű többség szükséges!

**E L Ő T E R J E S Z T É S**

- a Képviselő-testülethez -

**az alpolgármester tiszteletdíjának, költségtérítésének megállapításáról szóló 60/2019.( X. 24.) önkormányzati határozat felülvizsgálatára**

 (Készült: a Képviselő-testület 2020. január 22-i ülésére)

*Tisztelt Képviselő-testület!*

Olcsva Község Önkormányzatának Képviselő-testülete 2019. október 24. napján tartott alakuló ülésén megválasztotta alpolgármesterét és a 60/2019. (X.24.) önkormányzati határozatában döntött az alpolgármester tiszteletdíjáról és költségtérítéséről.

A Szabolcs-Szatmár-Bereg Megyei Kormányhivatal Hatósági Főosztály Törvényességi Osztálya (a továbbiakban: Kormányhivatal) soron kívül vizsgálta az alakuló ülések jegyzőkönyveit és Olcsva tekintetében ún. szakmai konzultációs adatlapot bocsájtott ki. Ebben néhány észrevételt tettek és a címben jelzett határozat felülvizsgálatát javasolták.

A Magyarország helyi önkormányzatairól szóló törvény 80. § (2)-(3) bekezdéseiben foglalt rendelkezések szerint:

„*(2)*[***69***](https://www.optijus.hu/optijus/lawtext/1-A1100189.TV#sup69)***A társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíja 90%-át. A társadalmi megbízatású alpolgármester a tiszteletdíja egészéről vagy meghatározott részéről a képviselő-testülethez intézett írásbeli nyilatkozatával lemondhat.***

*(3) A főpolgármester-helyettes, a főállású alpolgármester,* ***a társadalmi megbízatású alpolgármester****, a megyei közgyűlés alelnöke* ***havonta*** *az illetményének,* ***tiszteletdíjának 15%-ában meghatározott összegű költségtérítésre jogosult.”***

**Emlékeztetőül:** a társadalmi megbízatású polgármester tiszteletdíja 501-1500 fő lakosságszámú településen 199 500 Ft. A társadalmi megbízatású alpolgármester tiszteletdíja ezen összeg 90 %-át nem haladhatja meg, tehát nem lehet több, mint 179 550 Ft. Erről a Képviselő-testületnek összegszerűen kell döntenie.

Az alakuló ülésen az alpolgármester tiszteletdíját 139 615 Ft-ban, míg költségtérítését ennek 15%-ában, azaz 20 942 Ft-ban állapította meg a Képviselő-testület. Huszti László Tibor alpolgármester mindkét összeg teljes egészéről lemondott.

**A** Kormányhivatal álláspontja szerint nincs lehetőség arra, hogy a társadalmi megbízatású alpolgármester a költségtérítéséről lemondjon, ezt csak a tiszteletdíja tekintetében teheti meg. Ezért van szükség a határozat felülvizsgálatára.

Javaslom, hogy a jogszabályi követelményeknek eleget téve a Képviselő-testület vonja vissza korábbi döntését és hozzon új határozatot. A tiszteletdíj mértékét – tekintettel a jogszabályi követelményekre – 5 000 Ft/hó összegben, míg a költségtérítést – ennek 15 %-ában – 750 Ft/hó összegben javaslom megállapítani.

Előterjesztésem mellékletét képezi a határozati javaslat.

Kérem a Tisztelt Képviselő-testületet, hogy az előterjesztést tárgyalja meg és a mellékletét képező határozati javaslatot fogadja el.

Olcsva, 2020. január 21.

 Borbás Judit

 polgármester

*„Határozati javaslat”*

## Olcsva Község Önkormányzata Képviselő-testületének

**……./…... (………) önkormányzati határozata**

A Képviselő-testület:

1. Az alpolgármester tiszteletdíjának, költségtérítésének megállapításáról szóló 60/2019. ( X. 24.) önkormányzati határozatát **visszavonja.**
2. 2019. október 24. napjától kezdődően Huszti László Tibor 4826 Olcsva, Bocskai u. 21. szám alatti lakos) **Alpolgármester tiszteletdíját** havonta bruttó **5000 Ft-ban** (azaz Ötezer forintban) **állapítja meg.**
3. **Tudomásul veszi, hogy Huszti László Tibor** megválasztott **alpolgármester a** Képviselő-testülethez intézett írásbeli nyilatkozatával a megállapított **tiszteletdíj teljes egészéről lemond.**
4. 2019. október 24. napjától kezdődően az Alpolgármester részére havonta a mindenkori **tiszteletdíja 15 %-ának** megfelelő összegű**, 750 Ft** **költségtérítést állapít meg.**
5. **Felkéri a Jegyzőt,** hogy gondoskodjon a szükséges dokumentumok elkészítéséről és azoknak – elektronikus úton történő - elküldéséről a Magyar Államkincstár számára.

Felelős: Jegyző

Határidő: azonnal

A határozatot kapják:

1. Polgármester, Alpolgármester,
2. Jegyző, Aljegyző (helyben),
3. MÁK (Nyíregyháza),
4. Pénzügyi ügyintéző (helyben),
5. Irattár.

Az előterjesztés és a határozati javaslat törvényességi szempontból megfelel.

Olcsva, 2020. január 21.

dr. Deák Ferenc

 jegyző